**กระทรวงอุตฯ​ ชูบ้านจอมแจ้งริมน้ำโขง​ แหล่งท่องเที่ยวเด่น​ วิถีชีวิตสวยงาม​ ขึ้นแท่นหมู่บ้าน CIV แห่งใหม่**

จ.บึงกาฬ 10 ธันวาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วย นางสาวนิสากร จึงเจริญธรรม รองปลัดกระทรวงอุตสาหกรรม​ นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นายณัฐพล รังสิตพล ผู้อำนวยการสำนักงานเศรษฐกิจอุตสาหกรรม นายภานุวัฒน์ ตริยางกูรศรี รองอธิบดีกรมส่งเสริมอุตสาหกรรม รักษาการผู้ตรวจราชการกระทรวงอุตสาหกรรม และคณะผู้บริหารกระทรวงอุตสาหกรรม ลงพื้นที่ติดตามความคืบหน้าโครงการหมู่บ้านอุตสาหกรรมสร้างสรรค์ หรือ หมู่บ้าน CIV ณ หมู่บ้านจอมแจ้ง ต.สีกาย อ.เมือง โดยมี นายระชินทร์ สินโพธิ์ ผู้ใหญ่บ้านบ้านจอมแจ้ง กล่าวต้อนรับ และนายอารี วิพะบุตร กำนันตำบลสีกายและประธานศูนย์การเรียนรู้บ้านจอมแจ้ง กล่าวสรุปภาพรวมของการดำเนินงานของชุมชนจอมแจ้ง

“บ้านจอมแจ้ง” หนึ่งในชุมชนที่ได้รับการคัดเลือกและพัฒนาเป็นหมู่บ้านอุตสาหกรรมสร้างสรรค์ หรือ หมู่บ้าน CIV ของกระทรวงอุตสาหกรรม ราษฎรในพื้นที่ดำเนินชีวิตตามหลักปรัชญาเศรษฐกิจพอเพียง โดยมีอาชีพหลักคือการทำนา มีการปลูกผักสวนครัว เลี้ยงสัตว์ ไว้รับประทานในครัวเรือน มีการทำปุ๋ยชีวภาพ​ ปัจจุบันมีการบริหารจัดการชุมชนเพื่อเป็นแหล่งศึกษาดูงาน และพัฒนาเป็นแหล่งท่องเที่ยว​ มีจุดชมวิวทิวทัศน์ชมบรรยากาศริมฝั่งแม่น้ำโขง และสัมผัสกับวิถีชีวิตพอเพียง รวมถึงการรักษาและสืบทอดประเพณีวัฒนธรรมพื้นบ้านอีสาน อย่างประเพณี ฮีต 12 (งานบุญประเพณีในแต่ละเดือนของชาวลาวลุ่ม ซึ่งยึดถือปฏิบัติสืบต่อกันมาแต่ครั้งโบราณ เพื่ออุทิศส่วนกุศลให้แก่บรรพบุรุษผู้ล่วงลับ และเป็นการตอบแทนบุญคุณของธรรมชาติ สิ่งศักดิ์สิทธิ์ ที่ช่วยดลบันดาลให้มีชีวิตความเป็นอยู่ที่ดี​ โดยในแต่ละเดือนจะจัดให้มีงานบุญนี้) อีกทั้งยังมีขนบธรรมเนียมประเพณีครอง 14 (ข้อกำหนดหรือ ข้อควรปฏิบัติ 14 ข้อของพุทธศาสนิกชนคนลาวในการครองตนเป็นคนดี) ที่มีมาตั้งแต่โบราณ จนถึงปัจจุบัน ทั้งนี้ ชุมชนดังกล่าวมีความต้องการให้ทางกระทรวงอุตสาหกรรม เข้าไปพัฒนาผลิตภัณฑ์ให้มีความโดดเด่นทั้งรูปแบบ เอกลักษณ์ อัตลักษณ์ของชุมชน พร้อมทั้งให้มีคุณภาพและมาตรฐานรองรับ

รวมถึงการพัฒนาให้เป็นหมู่บ้าน CIV เพื่อเชื่อมโยงกับการท่องเที่ยว ทำให้ชุมชนมีความเข้มแข็งอยู่รอดได้อย่างยั่งยืนต่อไป ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว